### Beslutningstema

Udvalget skal beslutte, hvorvidt Tønder Kommune skal deltage i "Opbygning af strategisk udviklings- og samarbejdskapacitet hos lokalsamfund og kommuner"

### Historik

I Januar 2021 besluttede Landdistrikts- og bosætningsudvalget at deltage i et projekt støttet af indenrigsministeriets landdistriktspulje "BLUP - bæredygtige lokale udviklingsprocesser", hvor [adresse] har deltaget som aktivt lokalområde.

### Sagsfremstilling

Den 11. februar 2022 fik forvaltningen en henvendelse fra Casper Clausen, der er initiativtager til "BLUP - bæredygtige lokale udviklingsprocesser".

I henvendelsen tilbydes Tønder Kommune at deltage i et nyt projekt støttet af Indenrigsministeriets Landdistriktspulje.
Nicoline Karlsen er "Opbygning af strategisk udviklings- og samarbejdskapacitet hos lokalsamfund og kommuner" og er beskrevet som en opfølgning på den læring, der er kommet ud af "BLUP".

Projektet består af tre delelementer:

1. En behovsanalyse - tre forskellige digitale spørgeskemaer, der udsendes til hhv. kommunens lokalråd, til udvalgte kommunale medarbejdere og udvalgte politikere med kendskab til landdistriktsområdet. Behovsanalysen skal afdække behovet for opkvalificering hos lokalråd, politikere og kommunalt ansatte
2. En test/afprøvning af 4 lærings- og inspirationsforløb der skal forbedre samarbejdet. Her udbydes forløbende på tværs af de 8 deltagende Kommuner, så der sparres med lokalråd, medarbejdere og politikere fra de øvrige kommuner et et forløb på tværs af alle deltagere. Testen skal afprøve forskellige former for lærings- og inspirationsforløb, hvor omdrejningspunktet er samskabelse.
3. En stor konference for lokalråd, kommunale medarbejdere og byrådspolitikere omkring den opsamlede viden om udvikling og samskabelse.

Projektets mål er at opkvalificere lokalrådsmedlemmer og deres samarbejdspartnere i kommunerne, herunder både politikere og embedsværk.

Produkterne, der leveres til kommunen i projektet, er:

1. En spørgsskemaundersøgelse hos alle kommunens lokalråd om deres behov for mere viden (opkvalificering)

2. 4 workshops. 1 for medarbejdere, 1 for politikere, 1 for ét til to lokalråd og en workshop for alle interessenter sammen.

3. En konference hvor resultater og viden fra projektet præsenteres.

Ud over en betaling på 20.000 kr. for projektdeltagelse, skal forvaltningen bidrage med kontakt til lokalområderne, udsendelse af spørgeskemaer til lokalråd, deltagelse i workshops, både fysisk og online og deltagelse i konferencen. I alt anslået til ca 60 timer.

Forvaltningens vurdering af fordele og ulemper ved deltagelse i projektet.

|  |  |
| --- | --- |
| Fordele | Ulemper |
| Forvaltning, politikere og lokaltrådsdeltagere opbygger netværk nationalt, hvor samskabelse mellem kommune og landsbyer er hovedtema. | Samme problemstilling behandles i et forskningsprojekt, kommunen i forvejen har tilsluttet sig. Et projekt der skal undersøge civilsamfundets betydning for udvikling i landdistrikter. |
| I projektbeskrivelsen nævnes at der læringsforløbene vil tage afsæt i planlovens "strategiske landsbyplanlægning", som er et område Tønder Kommune skal til at arbejde med. Flere andre projektkommuner er længere i processen, hvorfor det åbner for lærings og erfaringsudveksling. | Projektbeskrivelsen er ikke skarp og entydig og efterlader forvaltningen med en usikkerhed om projektets rammer og mål. |
| BLUP-deltagerne har opbygges et netværk i 2021 som de har oplevet som et godt sparringsnetværk. Deltagerne i BLUP-akademi vil kunne opnå et lignende sparringsnetværk på tværs af landet. | Projektopstart er forsinket med 4 måneder. |
|  | Projektbeskrivelsen er uklar formuleret og efterlader flere spørgsmål til projektets egentlige output, herunder er det uklart hvad der menes med kapacitetsopbygning og kompetenceudvikling i det konkrete projekt. |

Forvaltningen anbefaler på baggrund af en samlet vurdering af fordele og ulemper, at Tønder Kommune ikke tilslutter i projektet.

### Økonomi

20.000 kr. til projektdeltagelse

### Direktøren for Teknik, Klima & Beskæftigelse indstiller

at udvalget beslutter, hvorvidt Tønder Kommune skal deltage i projektet.

### Beslutning

Udvalget besluttede, at Tønder Kommune ikke deltager i projektet.